b"\n_START_ARTICLE_\nCiril de Constantinoble\n_START_SECTION_\nHistoricitat\n_START_PARAGRAPH_\nFigura llegend\xc3\xa0ria, la seva hist\xc3\xb2ria es difongu\xc3\xa9 al final del segle\xc2\xa0xiii, en l'\xc3\xa0mbit dels seguidors de Joaquim de Fiore i als ordes carmelita i francisc\xc3\xa0. Primer aparegu\xc3\xa9 en escrits joaquimites com a receptor de l'Oracle Ang\xc3\xa8lic; a partir d'aqu\xc3\xad, es va elaborar una hist\xc3\xb2ria segons la qual hauria estat llegat de l'emperador i prior carmelita.\n_START_SECTION_\nLlegenda\n_START_PARAGRAPH_\nSegons les tradicions elaborades a partir del segle\xc2\xa0xiv, nasqu\xc3\xa9 a Constantinoble cap al 1126, de pares grecs. Ordenat prevere de l'Esgl\xc3\xa9sia Llatina, destac\xc3\xa0 per la seva saviesa i virtut i per la devoci\xc3\xb3 envers la Mare de D\xc3\xa9u. Fou delegat de l'emperador bizant\xc3\xad Manuel I Comn\xc3\xa8 a la cort del Papa, i treball\xc3\xa0 per la reunificaci\xc3\xb3 de les esgl\xc3\xa9sies llatina i grega. Cap al 1170, el patriarca de Constantinoble va voler expulsar-lo i Ciril va marxar a fer vida erem\xc3\xadtica al Mont Carmel (Palestina), a la comunitat d'eremites que ja hi existia. En fou prior durant tres anys, i en formar-se l'Orde del Carmel, en fou escollit prior general, c\xc3\xa0rrec que ocup\xc3\xa0 durant 17 anys. Tamb\xc3\xa9 hauria predicat a Arm\xc3\xa8nia, segons altres tradicions, i va convertir i batejar el sold\xc3\xa0 de Konya._NEWLINE_Se li atribu\xc3\xad el do de la profecia, per la qual cosa se li han atribu\xc3\xaft obres i prediccions sense cap fonament. L'anomenada Profecia Cir\xc3\xadl\xc2\xb7lica o Oracle Ang\xc3\xa8lic (Divinum oraculum S. Cyrillo Carmelitae Constantinopolitano solemni legatione angeli missum, ed. Phllippus a SS. Trinitate, Li\xc3\xb3, 1663), li hauria estat revelada per un \xc3\xa0ngel mentre deia la missa: l'\xc3\xa0ngel li lliur\xc3\xa0 dues l\xc3\xa0mines d'argent amb la profecia inscrita en grec. Ciril el tradu\xc3\xad al llat\xc3\xad i l'envi\xc3\xa0 a l'abat Joaquim de Fiore, que li envi\xc3\xa0 com a resposta un comentari. L'Oracle, un document extens, amb onze cap\xc3\xadtols en un llenguatge conf\xc3\xbas i cr\xc3\xadptic, on hi ha la profecia i el comentari, apareix per primer cop esmentada per Arnau de Vilanova en 1295, i va tenir difusi\xc3\xb3 i predicament entre els moviments espiritualistes del segle\xc2\xa0xiv, com els fraticelli.\n_START_SECTION_\nVeneraci\xc3\xb3\n_START_PARAGRAPH_\nVenerat al si de l'orde carmelit\xc3\xa0, fou incl\xc3\xb2s al calendari de sants en 1399._NEWLINE_En alguns llibres lit\xc3\xbargics ha estat conf\xc3\xb3s amb Ciril d'Alexandria, i era tingut per Doctor de l'Esgl\xc3\xa9sia. Tot i que la confusi\xc3\xb3 encara es troba en breviaris de 1542, el t\xc3\xadtol li venia donat per l'atribuci\xc3\xb3 al carmelit\xc3\xa0 d'una obra, perduda, sobre la process\xc3\xb3 de l'Esperit Sant. Tamb\xc3\xa9 se li ha atribu\xc3\xaft err\xc3\xb2niament De processu sui Ordinis, escrita per algun contemporani seu._NEWLINE_En 1969 fou eliminat del Martirologi rom\xc3\xa0, atesa la falsedat de la seva llegenda."